มันนี่ทูเดย์
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า
4 มิ.ย. 2559

ดึงลีสซิ่งภูธรเข้าเครดิตสกอริ่ง
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ล่าสุดมีสถาบันการเงินประเภทธุรกิจเช่าซื้อรถจักรยานยนต์ (ลีสซิ่งมอเตอร์ไซค์) ซึ่งเป็นบริษัทชั้นนำในภาคตะวันออกเฉียงเหนือ (อีสาน) จำนวน 2 รายแรก ได้แก่ 1.บริษัท พรประเสริฐออโต้ลิส (พรประเสริฐ) จ.มุกดาหาร เป็นผู้นำธุรกิจลีสซิ่งมอเตอร์ไซค์ของอีสานตอนบน มีสาขาครอบคลุมพื้นที่ 12 จังหวัด และ 2.บริษัท อีฮงมดแดงมอเตอร์ ลิส (อีฮงมดแดง) จ.มหาสารคาม ถือว่าเป็นผู้นำธุรกิจลีสซิ่งมอเตอร์ไซค์ของอีสานตอนล่าง มีสาขาครอบคลุมพื้นที่ 11 จังหวัด ขอใช้บริการเครดิตสกอริ่ง ซึ่งจะเป็นประโยชน์ทั้งกับผู้ให้และผู้ขอสินเชื่อ ทั้งด้านการวิเคราะห์ความสามารถในการชำระหนี้ และวิเคราะห์พฤติกรรมความตั้งใจในการชำระหนี้
ทุนสำรองฯ ลด 500 ล้านเหรียญ
ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 27 พ.ค. 2559 อยู่ที่ 176.1 พันล้านเหรียญสหรัฐ ลดลงจากสัปดาห์ก่อนหน้าที่มี 176.6 พันล้านเหรียญสหรัฐ หรือลดลง 500 ล้านเหรียญสหรัฐ ขณะที่ฐานะฟอร์เวิร์ดสุทธิของไทยอยู่ที่ 15.6 พันล้านเหรียญสหรัฐ เพิ่มขึ้น 100 ล้านเหรียญสหรัฐ จากสัปดาห์ก่อนหน้า
บสส.ขายคอนโดถูก 
รายงานข่าวจากบริษัทบริหารสินทรัพย์สุขุมวิท (บสส.) เปิดเผยว่า บสส.ได้เปิดสำนักงานขายชั่วคราว ในวันที่ 4-5 มิ.ย.นี้ ณ โครงการ เอ็ม.ที.คอนโดมิเนียม ถนนรังสิต-นครนายก คลอง 3 เยื้องสวนสนุกดรีมเวิลด์ จ.ปทุมธานี โดยจะนำห้องชุดขนาดพื้นที่ 27 ตารางเมตร (ตรม.) ราคาเริ่มต้นเพียง 1.39 แสนบาท มานำเสนอขายให้กับผู้ที่กำลังมองหาที่อยู่อาศัยในย่านรังสิต ปทุมธานี พร้อมทั้งจัดโปรโมชั่น “SAM ออกให้ฟรี ค่าภาษีการโอน” รวมทั้งได้ร่วมกับธนาคารออมสินและธนาคารอาคารสงเคราะห์ (ธอส.) มาให้บริการสินเชื่อพิเศษตามโครงการบ้านประชารัฐ